## La Generalitat impulsa noves mesures per a impedir la comercialització de la tala il·legal de fusta

*** Representants de les conselleries implicades i Ecologistes en Acció aborden el nou reglament europeu sobre comerç i exportació de productes associats a la fusta
* La Generalitat lidera les inspeccions realitzades a Espanya a empreses del sector per a detectar irregularitats en l’aplicació del reglament**

La Generalitat ha impulsat una sèrie de noves mesures per a impedir la comercialització de la tala il·legal de fusta en el marc del compliment del reglament europeu EUDR sobre el comerç i l’exportació de matèries primeres i productes relacionats amb la desforestació i degradació forestal.

Representants de la Conselleria de Medi Ambient, Infraestructures i Territori, la Conselleria d’Agricultura, Pesca i Alimentació, la Conselleria d’Innovació, Indústria, Comerç i Turisme i membres d’Ecologistes en Acció estan abordant l’estat d’implementació de la nova norma europea que entrarà en vigor a principis de 2026 i substituirà l’actual reglament EUTR.

Amb la finalitat de garantir una transició efectiva cap al nou reglament s’estan duent a terme diferents trobades entre les parts implicades. La més recent va reunir, per part de la Generalitat, representants de la Direcció General del Medi Natural i Animal, la Direcció General de la Indústria i Cadena Agroalimentària i la Direcció General de Comerç, Artesania i Consum. En esta trobada es van exposar els plans i les accions que s’han implementat per a complir la normativa europea, sempre amb el propòsit de millorar la sostenibilitat i protegir els boscos de la tala il·legal, en un context de preocupació creixent per la desforestació global.

El director general del Medi Natural i Animal, Luis Gomis, ha explicat que, des de 2017, quan va entrar en vigor l’actual reglament EUTR, “la Generalitat ha sigut la més rigorosa a aplicar esta normativa”. En este sentit, s’ha referit a alguna de les actuacions que s’han portat a cap, com l’adscripció d’un equip de tècnics per a executar controls; l’organització del TREEMEETING, una conferència internacional sobre la lluita contra les tales il·legals de fusta; a més de cursos i reunions que s’han mantingut amb el Govern central, altres comunitats autònomes i el sector empresarial.

Així mateix, Gomis ha destacat que la Comunitat Valenciana “ha sigut líder amb més de 190 indústries que van presentar la declaració responsable anual, la qual cosa representa el 15 % del total nacional. A més, la Generalitat ha inspeccionat 43 empreses, que constituïxen més del 35 % de les inspeccions realitzades a Espanya per a detectar irregularitats en l’aplicació de la normativa europea”.

El director general ha manifestat la intenció de la Conselleria de Medi Ambient de continuar “amb este enfocament proactiu en la implementació del reglament EUDR, participant en accions formatives i mantenint un diàleg obert amb totes les parts involucrades, prioritzant la transparència i la col·laboració en l’aplicació d’este reglament que s’espera transforme el comerç de productes forestals dins de la Unió Europea”.

Per la seua banda, representants d’Ecologistes en Acció han compartit els seus avanços i ferramentes desenrotllades en els àmbits nacional i internacional, que podrien ser de gran utilitat per a les autoritats en el compliment de la normativa. L’organització ha subratllat la importància de la col·laboració entre l’Administració i els grups ecologistes per a assegurar una gestió transparent i efectiva en la lluita contra la desforestació.

**Reglament EUTR**

El reglament EUTR, que busca combatre la tala il·legal de fusta, establix obligacions per als comerciants i productors en la Unió Europea. Encara que la seua entrada en vigor va ser en 2013, la seua aplicació ha sigut desigual depenent del territori.

El nou reglament EUDR, que substituirà l’EUTR, ampliarà l’enfocament cap a altres matèries primeres, prohibint la comercialització de productes que provinguen d’àrees desforestades després del 31 de desembre de 2020. La vigència de la majoria dels seus articles està programada a partir del 30 de juny de 2026.

Fecha: 23/03/2025